**DOI – Digital Object Identifier**

**Čo je DOI?**

DOI je skratka anglického výrazu Digital Object Identifier a znamená identifikátor digitálneho objektu. Je to niečo ako ISBN tlačeného dokumentu. Predstavuje jedinečné (unikátne) číslo, ktorým je dokument identifikovaný v digitálnom prostredí internetovej siete. V prípade presunu digitálneho dokumentu na novú webovú lokáciu zostáva DOI stále rovnaké.

**K čomu DOI slúži?**

DOI pomáha identifikovať akýkoľvek dokument v digitálnej podobe dostupný v rámci internetu (články, knihy, e-learningové dokumenty, obrázky, tabuľky a pod.). Najčastejšie sa s ním stretávame pri časopiseckých článkoch – jednoznačne identifikuje digitálnu podobu článku na rozdiel od niekedy nesprávne zapísaných bibliografických citácií, umožní nájsť aktuálne umiestnenie článku na webe a pod.

**Poplatky**

Každá inštitúcia platí ročný členský poplatok, ktorý sa vypočíta na základe jej ročného obratu. Za každý publikovaný digitálny objekt, ktorému bolo pridelené DOI, sa platí poplatok vo výške 1 USD.

Cenník poplatkov: <https://www.crossref.org/fees/>

**Ako DOI vyzerá?**

DOI má tvar DOI 10.4444/abc123456 (poznámka – je to príklad). Skladá sa z dvoch častí:

* predpona- prefix (10.4444) – toto číslo identifikuje inštitúciu, ktorej patrí digitálny objekt (napr. vydavateľ, vysoká škola). Predponu prideľuje tzv. registračná agentúra (v prostredí akademických inštitúcií je to napr. CrossRef (<https://www.crossref.org/>).
* prípona - sufix (abc123456) – ľubovoľný reťazec znakov, ktorý identifikuje digitálny objekt v rámci vlastnej inštitúcie. Tento reťazec prideľuje samotná inštitúcia podľa vlastných pravidiel. Tá musí dohliadať na to, aby nedochádzalo k duplicitným DOI a tiež aby jeden digitálny objekt nemal dve DOI.

**Ako DOI funguje?**

Vlastník digitálneho objektu (vydavateľ, vysoká škola) pridelí digitálnemu objektu DOI a vloží do databázy registračnej agentúry CrossRef metadáta o digitálnom objekte vrátane URL adresy odkazujúcej na aktuálne umiestnenie digitálneho objektu na webe. Vlastník objektu je povinný dohliadať na aktuálnosť URL adresy.

Registračná agentúra zabezpečuje tzv. „smerovanie DOI identifikátorov“, čo sa zobrazí používateľovi. Tomu sa po doručení DOI identifikátora vráti webová stránka (response page), ktorá obsahuje plný text digitálneho objektu resp. jeho bibliografickú citáciu (v prípade, že plný text nie je voľne dostupný) a informáciu o spôsobe získania plného textu. Väčšina členov združenia CrossRef zobrazuje stránku s abstraktom a umožňuje automaticky získať prístup k plnému textu.

**Čomu sa DOI prideľuje?**

DOI sa prideľuje objektom dostupným online v digitálnej forme, ktoré majú svoje vlastné unikátne URL adresy v internete. Sú to:

* časopisy
* články v časopisoch
* knihy
* kapitoly v knihách
* konferenčné zborníky
* technické správy
* preprinty
* pracovné správy
* štandardy
* záverečné práce a dizertačné práce,
* tabuľky

**Čo je CrossRef?**

CrossRef je nezisková agentúra [International DOI Foundation](https://en.wikipedia.org/wiki/International_DOI_Foundation), ktorá združuje cca 7000 členov zo 112 krajín. Jej úlohou je registrácia inštitúcií požadujúcich DOI a pridelenie tohto čísla.

**Práva a povinnosti člena CrossRef pri prideľovaní DOI**

Členom CrossRef sa môže stať inštitúcia primárne vydávajúca vedeckú literatúru dostupnú online v digitálnej podobe. Získaním DOI (napr. pri článkoch v časopisoch) sa inštitúcia zaväzuje:

* *Inbound linking* – prideliť DOI svojim článkom; pridelené DOI uvádzať v tlačenej aj elektronickej verzii článku (na titulnom liste, prípadne v hlavičke/päte každej stránky); vložiť metadáta článku v požadovanom formáte do databázy CrossRef;
* *Outbound linking* – pre každú položku v zozname bibliografických odkazov (referencií) vyhľadať v databázi CrossRef, či existuje jej číslo DOI; pokiaľ áno, je potrebné toto číslo dopísať k bibliografickému odkazu;
* riešiť prípadné kolízie a duplicity pridelených DOI;
* priebežne aktualizovať metadáta článkov v databáze CrossRef, najmä URL článkov (ak dôjde k zmene lokácie).

V Košiciach 21.8.2017 Vypracovala: PhDr. Zuzana Babicová